जैकब ओरम
जैकब डेविड फिलिप ओरम (जन्म 28 जुलाई 1978, पामर्स्टन नॉर्थ, मानावाटू, न्यूजीलैंड) न्यूजीलैंड के एक क्रिकेट खिलाड़ी हैं। वे एक बाएं हाथ के बल्लेबाज और दाएँ हाथ के मध्यम तेज गेंदबाज हैं। बल्ले और गेंद दोनों के साथ अपनी दक्षता के कारण वे न्यूजीलैंड की मौजूदा अंतर्राष्ट्रीय टीम के नियमित सदस्य हैं। आमतौर पर मध्य और निचले क्रम में बल्लेबाजी करने वाले ओरम की गेंदबाजी खेल के छोटे स्वरूपों में अधिक सफल रही है; वे आईसीसी वनडे प्लेयर रैंकिंग में 5वें स्थान तक पहुँचने में सफल रहे हैं। 1.98 मीटर (6 फीट 6 इंच) लंबे ओरम स्कूली फुटबॉल में एक गोलकीपर के रूप में खेलते थे। हॉक कप में वे मानावाटू क्रिकेट टीम की तरफ से खेले थे। इंडियन प्रीमियर लीग में वे चेन्नई सुपर किंग्स की तरफ से खेलते हैं।